

**เอกสารหมายเลข 4**

**แนวทางกำกับการใช้ยา Favipiravir 200 mg**

**ข้อบ่งใช้ COVID – 19 pneumonia**

1. ระบบอนุมัติการใช้ยา

 1.1 เป็นระบบขออนุมัติการใช้ยา Favipiravir (Avigan) ขนาดรับประทาน 200 มิลลิกรัม โดยมีกรรมการแพทย์ผู้เชี่ยวชาญที่กรมการแพทย์แต่งตั้งเป็นผู้อนุมัติการใช้ยาตามข้อบ่งชี้ โดยระบุแพทย์ผู้ขออนุมัติใช้ยา สถานพยาบาล เภสัชกรผู้รับผิดชอบรับยา ชื่อนามสกุลผู้ป่วย หมายเลขบัตรประชาชน 13 หลัก สิทธิประโยชน์ผู้ป่วย

 1.2 มีการกรอกแบบฟอร์มกำกับการใช้ยา Favipiravir โดยอนุโลมให้ผู้ป่วยได้รับยาก่อนการอนุมัติไม่เกิน 24 ชั่วโมง ระยะเวลาในการใช้ยาครั้งแรก 5 วัน และครั้งต่อไปอีกไม่เกิน 5 วัน (รวมทั้งหมดไม่เกิน 10 วัน)

2. คุณสมบัติของแพทย์ผู้อนุมัติยา

 2.1 เป็นแพทย์ผู้เชี่ยวชาญในอนุสาขาอายุรศาสตร์โรคติดเชื้อ หรืออนุสาขาโรคระบบทางเดินหายใจ หรืออนุสาขากุมารเวชศาสตร์โรคติดเชื้อ หรืออนุสาขากุมารเวชศาสตร์โรคระบบหายใจ ซึ่งกรมการแพทย์แต่งตั้งขึ้น

3. คุณสมบัติของสถานพยาบาล

 3.1 เป็นสถานพยาบาลที่มีแพทย์ผู้รับผิดชอบดูแลผู้ป่วยที่มีการติดเชื้อ COVID – 19 ที่มีอาการปอดอักเสบที่เข้าเกณฑ์การใช้ยาตามข้อ 4

4. เกณฑ์อนุมัติการใช้ยา Favipiravir

 4.1 ต้องมีหลักฐานการติดเชื้อ SARCoV2 ซึ่งเจ็บป่วยด้วย COVID – 19 ที่มีอาการปอดอักเสบ (pneumonia) โดยมีผลการตรวจ PCR พบเชื้อดังกล่าวจากสิ่งส่งตรวจทางเดินหายใจของผู้ป่วย

 4.2 ต้องมีหลักฐานของปอดอักเสบ คือ มีอาการ ไข้ ไอ หรือหอบเหนื่อยร่วมกับ chest x-ray พบเงาผิดปกติในเนื้อปอด หรือ pulmonary infiltration ที่เข้าได้กับปอดอักเสบ (pneumonia)

 4.3 มีการกรอกแบบฟอร์มกำกับการใช้ยา Favipiravir ทุกครั้งที่จะใช้ยากับผู้ป่วยตามข้อบ่งชี้

5. ขนาดยาที่แนะนำยา Favipiravir ชนิดเม็ด ขนาด 200 มิลลิกรัม

 5.1 **ในผู้ใหญ่**

วันแรก ให้ 1,600 มิลลิกรัม ทุก 12 ชั่วโมง (ชนิด 200 มิลลิกรัม จำนวน 8 เม็ด วันละ 2 ครั้ง)

วันที่ 2 ถึง 5 ให้ 600 มิลลิกรัม ทุก 12 ชั่วโมง (ชนิด 200 มิลลิกรัม ครั้งละ 3 เม็ด วันละ 2 ครั้ง)

วันที่ 6 ถึง 10 ให้ขนาดเดียวกันกับวันที่ 2 – 5 ของการใช้ยา ซึ่งอาจพิจารณาหยุดให้ยาถ้าอาการผู้ป่วยดีขึ้น

 หายดี **หรือ** ตรวจไม่พบการติดเชื้อ COVID – 19 (จากเกณฑ์มาตรฐานอย่างน้อย 1 ครั้ง)

5.2**ในเด็ก หรือ คนอ้วนที่มีดัชนีมวลกาย (BMI) 35/ตารางเมตรขึ้นไป** ให้

วันแรก  ให้ขนาด 30 มิลลิกรัม / น้ำหนักตัว 1 กิโลกรัม/ ครั้ง ทุก 12 ชั่วโมง

วันที่ 2 ถึง 5 ให้ขนาด 10 มิลลิกรัม / น้ำหนักตัว 1 กิโลกรัม/ ครั้ง ทุก 12 ชั่วโมง

วันที่ 6 ถึง 10 ให้ขนาด 10 มิลลิกรัม / น้ำหนักตัว 1 กิโลกรัม/ ครั้ง ทุก 12 ชั่วโมง

**ตารางแสดงจำนวนยาต่อมื้อที่แนะนำสำหรับยา Favipiravir ชนิดเม็ด ขนาด 200 มิลลิกรัม
ในคนอ้วนที่มีดัชนีมวลกาย (BMI) 35/ตารางเมตรขึ้นไป**

|  |  |  |  |  |  |
| --- | --- | --- | --- | --- | --- |
| น้ำหนักตัว(กิโลกรัม) | 70-89 | 90-109 | 110-129 | 130-149 | 150 -ขึ้นไป |
| จำนวนเม็ดต่อมื้อในวันแรก | 4 | 5 | 6 | 7 | 8 |
| จำนวนเม็ดต่อมื้อในวันที่ 2 ถึง 10 | 12 | 15 | 18 | 21 | 24 |

**ข้อควรระวัง**

1. ควรหลีกเลี่ยงการให้ยาในหญิงตั้งครรภ์

2. ตับบกพร่อง ชนิดรุนแรง (child – pugh ระดับ c ขึ้นไป) ควรลดขนาดยาลงเป็น 800 มิลลิกรัม

วันละ 2 ครั้งในวันแรก และ 400 มิลลิกรัม วันละ 2 ครั้ง ในวันที่ 2 ถึง 10 ของการรักษา